AAV มองแนวโน้มรายได้ Q2/59 โตกว่า Q2/58 หลังเปิดเที่ยวบินใหม่มากขึ้น
AAV มองแนวโน้มรายได้ Q2/59 โตกว่า Q2/58 จากคาด Load factor เพิ่มเป็น 83% จาก 79% นอกจากนี้ ได้รับอานิสงส์จากสายการบินนกแอร์ที่ยังไม่พร้อมกลับมาเปิดบริการเต็มที่ 
13 พ.ค. 2559

นางภัทรา บุศราวงศ์ ประธานเจ้าหน้าที่บริหารการเงิน บริษัท เอเชีย เอวิเอชั่น จำกัด (มหาชน)หรือ AAV เปิดเผยว่า สำหรับแนวโน้มรายได้ในไตรมาส 2/59 คาดว่าดีกว่าช่วงเดียวกันของปีก่อน โดยคาดว่าอัตราส่วนบรรทุกผู้โดยสาร(Load factor) ในไตรมาส 2/59 เฉลี่ยที่ 83% สูงกว่าในไตรมาส 2/58 ที่มี Load factor เฉลี่ยที่ 79%
ทั้งนี้ เป็นผลจากการที่สายการบินไทยแอร์เอเชีย ได้เปิดฐานปฏิบัติการ(ฮับ)แห่งใหม่ที่ อ.หาดใหญ่ จ.สงขลา และในไตรมาส 2 ปีนี้ได้เปิดเส้นทางใหม่ถึง 7 เส้นทาง ได้แก่ กรุงเทพ-โกชิ เมืองทางใต้ของอินเดีย จะเริ่มบินในปลาย พ.ค.นี้, กรุงเทพ-ซัวเถา และ เชียงใหม่-ฉางซา ก็เริ่มบินในปลาย พ.ค.เช่นกัน ส่วนในไตรมาส 3/59 จะเริ่มบินเส้นทางกรุงเทพ-เวียงจันทร์ (1 ก.ค.)
สำหรับเส้นทางที่เปิดบินไปเมื่อวันที่ 1 เม.ย.ที่ผ่านมา ได้แก่ เชียงใหม่-ขอนแก่น, หาดใหญ่-ขอนแก่น , หาดใหญ่-เชียงราย, หาดใหญ่-ยะโฮร์ บาห์รู อีกทั้งตลาดท่องเที่ยวในไทยยังดีต่อเนื่องในไตรมาสแรกทีผ่านมา นอกจากนี้ ได้รับอานิสงส์จากสายการบินนกแอร์ หรือ บริษัท สายการบินนกแอร์ จำกัด (มหาชน) หรือ NOK ยังไม่พร้อมที่กลับมาเปิดบริการเต็มที่ 
 